Σιγοψημένο αρνάκι και πατάτες βουτύρου με συνταγή του 1887
Αρνάκι σιγοψημένο στη γάστρα με λίγη ντομάτα και με πατάτες βουτύρου, ή αλλιώς «Κρέας οπτόν» όπως δημοσιεύτηκε στην Εφημερίδα των Κυριών το 1887 από την Καλλιρρόη Παρρέν, την πρώτη ελληνίδα δημοσιογράφο και εκδότρια. H αείμνηστη Εύη Βουτσινά, δοκίμασε τη συνταγή και την επιμελήθηκε. Απολαύστε την!
1 αρνίσιο μπούτι (1½ κιλό περίπου), κομμένο σε μερίδες, 3 κουτ. σούπας βούτυρο αγελάδας, 2 ντομάτες, χωρίς σπόρους και φλούδι, ψιλοκομμένες, στην εποχή τους ή  5 -6 ολόκληρα ντοματάκια από κονσέρβα, ψιλοκομμένα, 1 κιλό μικρές πατάτες, καθαρισμένες και ολόκληρες,  200 ml ελαιόλαδο + 100 γρ. βούτυρο αγελάδας, αλάτι, φρεσκοτριμμένο πιπέρι
Για να ετοιμάσουμε το σιγοψημένο αρνάκι στη γάστρα, πρώτα προθερμαίνουμε τον φούρνο στους 160°C.Αλατοπιπερώνουμε το κρέας και το τακτοποιούμε στη γάστρα. Ρίχνουμε τη ντομάτα, τις 3 κουτ. σούπας βούτυρο και 200 ml νερό και σκεπάζουμε με το καπάκι. Ψήνουμε για περίπου 2 ώρες, μέχρι να μαλακώσει το κρέας. Δυναμώνουμε τη θερμοκρασία στους 200°C και ξεσκεπάζουμε τη γάστρα. Ψήνουμε για περίπου άλλα 20 λεπτά, μέχρι να ροδίσει το κρέας. Όσο ψήνεται το αρνάκι, ετοιμάζουμε τις πατάτες βουτύρου: Σε μια μέτρια βαθιά κατσαρόλα ζεσταίνουμε το βούτυρο με το λάδι σε δυνατή φωτιά, μέχρι να λιώσει το βούτυρο.Ρίχνουμε τις πατάτες, (το βούτυρο με το λάδι πρέπει ίσα να τις καλύπτει) και τηγανίζουμε για 8-10 λεπτά, μέχρι να ροδίσουν. Χαμηλώνουμε τη φωτιά, σκεπάζουμε  με το καπάκι και μαγειρεύουμε τις πατάτες για άλλα 25 - 30 λεπτά, μέχρι να μαλακώσουν. Τις βγάζουμε με τρυπητή κουτάλα σε μια πιατέλα και τις αλατοπιπερώνουμε. 
Αρνί,Ντομάτα,Πατάτες